**Տեղեկանք-հիմնավորում**

**«Գույք հետ վերցնելու և ամրացնելու մասին»**

**Հայաստանի Հանրապետության կառավարության որոշման նախագծի վերաբերյալ**

1. **Իրավական ակտի ընդունման անհրաժեշտությունը**

Որոշման նախագծի ընդումնումը պայմանավորված է ՀՀ պետական եկամուտների կոմիտեի (այսուհետ՝ Կոմիտե) կողմից Մ-2, Երևան-Երասխ-Գորիս-Մեղրի-Իրանի սահման ավտոճանապարհի կմ377+580-կմ384+180 հատվածում անցկացված 6.6 կմ ընդհանուր երկարությամբ ար­տա­քին լուսավորության համակարգը ՀՀ տարածքային կառավարման և ենթակառուցվածքների նախարարությանը (այսուհետ՝ Նախարարություն) հանձնելու անհաժեշտությամբ:

1. **Կարգավորման հարաբերությունների ներկա վիճակը և առկա խնդիրները**

Կոմիտեի կողմից 2017 թվականին Հարավային մաքսա­տուն-վարչության Մեղրիի մաքսային կետ-բաժին տանող ճանապարհի Մ-2, Երևան-Երասխ-Գորիս-Մեղրի-Իրանի սահման ավտոճանապարհի կմ377+580-կմ384+180 հատվածում անցկացվել է 6.6 կմ ընդհանուր երկարությամբ ար­տա­քին լուսավորության համակարգ (այսուհետ՝ Համակարգ), որը սակայն մինչև օրս չի գործարկվել: Ավարտված շինարարական օբյեկտը շահագործման ընդունող հանձնաժողովի ակտը կցվում է:

Համակարգի հաշվարկված մաշվածությունը կազմում է 66,150,917.20 ՀՀ դրամ, իսկ մնացորդային արժեքը՝ 94,214,942.60 ՀՀ դրամ:

Ելնելով այն հանգամանքից, որ Համակարգը կառուցվել է ՀՀ միջպետական նշանակության ավտոճանապարհի սպասարկման գոտում, որի շահագործման և սպասարկման իրավասությունները վերապահված են Նախարարությանը, ուստի որոշման նախագծով առաջարկվում է ՀՀ միջպետական նշանակության ճանապարհի վերոնշյալ հատվածում կառուցված Համակարգը, համապատասխան հաշվեկշռային արժեքով, հետ վերցնել Կոմիտեից և հանձնել Նախարարությանը, քանի որ ՀՀ միջպետական նշանակության ճանապարհի շահագործման և սպասարկման իրավասությունները վերապահված են Նախարարությանը:

1. **Կարգավորման** **նպատակը** **և** **բնույթը**

Նախագծի ընդունման նպատակն է Կոմիտեի հաշվեկշռում հաշվառված ճանապարհի արտաքին լուսավորության համակարգը Նախարարությանը հանձնելը, ինչպես նաև վերջինիս կողմից դրա շահագործումն ու սպասարկումն ապահովելը:

1. **Նախագծի** **մշակման** **գործընթացում** **ներգրաված** **ինստիտուտները** **և** **անձինք**

Նախագիծը մշակվել է ՀՀ տարածքային կառավարման և ենթակառուցվածքների նախարարության կողմից:

1. **Ակնկալվող արդյունքը**

Նախագծի ընդունման արդյունքում ճանապարհի արտաքին լուսավորության համակարգի շահագործման միջոցով ճանապարհի վերոնշյալ հատվածում կապահովի ավտոտրանսպորտային միջոցների երթևեկության անվտանգությունը:

**ՏԵՂԵԿԱՆՔ**

**«Գույք հետ վերցնելու և ամրացնելու մասին»**

**Հայաստանի Հանրապետության կառավարության որոշման նախագծի**

**ընդունման կապակցությամբ այլ իրավական ակտերում փոփոխություններ**

**կատարելու անհրաժեշտության բացակայության մասին**

«Գույք հետ վերցնելու և ամրացնելու մասին» Հայաստանի Հանրապետության կառավարության որոշման նախագծի ընդունմամբ այլ իրավական ակտերում փոփոխություններ և լրացումներ կատարելու անհրաժեշտություն չի առաջանում:

**ՏԵՂԵԿԱՆՔ**

**«Գույք հետ վերցնելու և ամրացնելու մասին»**

**Հայաստանի Հանրապետության կառավարության որոշման նախագծի**

**ընդունման կապակցությամբ Հայաստանի Հանրապետության պետական**

**բյուջեում ծախսերի և եկամուտների էական ավելացման**

**կամ նվազեցման բացակայության մասին**

«Գույք հետ վերցնելու և ամրացնելու մասին» Հայաստանի Հանրապետության կառավարության որոշման նախագծի ընդունմամբ Հայաստանի Հանրապետության պետական բյուջեում ծախսերի և եկամուտների ավելացում կամ նվազեցում չի առաջանում: